送張宜父赴南從幕府
作者：徐積
朝代：宋

paragraphs: 江南秋色芙蓉香，滿江秋水傾銀潢。
泛水依花人姓張，濤翻浪湧揮文章。
突然出者何蒼蒼，巨鼇曝背來中央。
黿鼉仰首伏四旁，登臨談笑得庾郎。
安得霜鶻腰胯長，騎上秋空追鷫鸘。
北望海門形勢强，美哉壯觀吳封疆。
若將前代論興亡，直談孫氏到陳梁。
凡爲佐命可哀傷，其諸姦孽如豺狼。
傾讒正直誣忠良，以國販賣爲賈商。
歌姬舞女金滿堂，不須爲盜持刀鎗。
身雖幸免遺其殃，子孫戮辱甚犬羊。
所以不欲讀史書，鼻洟目汁沾髭鬚。
潤州支使相如無，山陽老子如唐衢。